في أي مجتمع على وجه لبسيطة التعليم كيتعتبر فيه واحد الركيزة لا مندوحة عنها من أجل تحقيق الإقلاع الإقتصادي والفكري,و كاع لمجلات بدون أي إستثناء فهما مرهونين الى حد بعيد بمدى جودة التعليم,وكاين بزاف د النماذج والتجارب ديال دول كانت على شفا جرف من الإنهيار التام وقدرت في ظرف وجيز جدا أنها تبدا من القاع وتتربع على عرش الدول المتقدمة, بفضل المراهنة على عنصر التعليم وحنا في المغرب وعلى غرار كاع باقي الدول _لعريبانية_ للي كنتقاسمو معهم التخلف ..هادي واحد لمدة تقريبا تزيد عن أربعين سنة أو أكثر ..بقينا كندورو فيها غير فبلاصتنا بخصوص النقاش حول هاد الموضوع للي كان ديما كينتهي بدون أي نتائج ..وكأننا نخوي لماء على لكرعة , وتدور في هاته الأثناء على صفحات الفيسبوك واحد الحملة واسعة تدعو لإعادة الإعتبار للمدرسة العمومية المغربية شارك فيها وتفاعل معها بزاف ديال النشطاء بأراء ومواقف تقريبا تصب في منحى واحد للي كانه هو ضرورة تحسين جودة التعليم ... وهادي كانت واحد العينة ديال التدوينات تتعلق بهاد لبلان نبتدئها مع سي عمر الشرقاوي لي كتب بكل خجل هذي هي الاصلاحات في مجال التعليم اللي واعدات الحكومة في مخططها التشريعي تديريها طيلة ولايتها، 4 مشاريع قوانين فقط وعندنا جوج ديال الوزرا فالتعليم. المصيبة ان حتى هذ الوعود قليلة ما تحققاش كلها، فقد فشلت الحكومة تحت ضغوطات لوبي التعليم الخاص في تغير القانون الخاص بالتعليم الخصوصي اما قانون الغش ما خرج حتى ناضت عليه القيامة. غادي تقولولي وسي الشرقاوي نسيتي قانون الإطار الخاص بالتعليم غادي نقولكم سمحوا ليا فهذاك ماكان ضمن الوعود لأنه جاء نتاج تدخل الملك اللي طالب المجلس الاعلى للتربية والتكوين بإعداد رؤية العشرية القادمة وبعدها طالب الملك الحكومة بإعداد المشروع الذي أصبح مؤكدا أنه لن يرى النور حتى للحكومة المقبلة شتو علاش التعليم ديالنا اللور اللور بحال الرويضة ديال السكور أما فيما يخص المناشير اللي جات على شكل كوبي كولي وهما باش إنطلقت الحملة ديال الحالمون الجدد للي كانت ربما طريقة غير موفقة بتاتا ...كان هناك من جهة اخرى نشطاء أدلو بسطولهم وعبرو على مواقفهم بطريقتهم وليس بداك الإملاء العبيط ديال أحلم وأفيق وما فتئ وما عتق بحال الناشطة جان دارك لي شاركت الحملة بتدوينة طويلة كان مفادها عندي ولد وبنت واحد فبعثة فرنسية ووحدة فحضانة. ...البرهوشة اللي فيها شبر لاروب خلصنا عليها لبارح 7500 درهم واجب التسجيل. ...عاد 1200 شهريا و150 ديال لاكارد وشي فرتيت آخر لاحسبناه غانلقاو راسنا وصلنا ل1500 درهم من الشهر الشهر على نص بلاصة باقا دايرة ليكوش. هاذ الفلوس ماخلصناهاش حيث شايطة علينا ولا حيث لاباس علينا ولكن بحثا عن الأمان. ... هاذ البنية فايت حطيتها فروض ماغانقولوش عادي ولكن متوسط المستوى ....من النوع اللي معمرين المدن المغربية. ....ذاك الشي ديال البلابل والحناقز وطيور الجنة. ...قلنا قريب للدار وبنية صغيرة مازال ماعرفاش المهم العناية. ثاني نهار مدرسة غانمشي نجيبها نلقاها مفكوكة ليها يدها من الكتف حيث المعلمة نترثها بالجهد غانخرجها وندخلها لمدرسة تعتبر الاحسن على مستوى المدينة. ..قلنا نخسرو شوية الفلوس ومايكرفصوهاش. ....آخر السنة وقعت الواقعة المشهورة اللي دازت فالاخبار على كلهم القنوات المغربية. ....تسمم عدد كبير من الوليدات بسباب وجبة غداء فلاكنتين ديال المدرسة. خرجناها منها هاذ العام ودخلناها لهاذ المدرسة الجديدة اللي مولاتها أستاذة متقاعدة والأطر كلهم أكفاء سواء كانو مغاربة أو أجانب واجب التسجيل كيفما كاتشوفو مبالغ فيه وقابل للزيادة فأي وقت ورغم ذلك كانبقاو نقولو ها العار غايتهلاو. هاذ البنية كاتمشي للمدرسة حيث مها وباها خدامين وماحداهمش تا واحد من عائلتهم اللي يقدر يشدها ليهم وآخا غا ساعة. ....حتى خدوج اللي جبناها تعاوننا ولينا حنا اللي خدامين عندها. من واقع عملي بالتعليم نقدر نقول ليكم حاجة وحدة هيا انه بين طمع المؤسسات الخصوصية والسيبة اللي كايعرفها القطاع وافلاس المدرسة العمومية المتعمد. ...ضاااع التعليم ياولدي. هذا وبالنسبة للناشط عمر طالب بدوره فكتب على نفس المنوال أنا قريت فيهم بجوج، فالخصوصي وفالعمومي، بجوجهم كيف كيف، فقط واحد الفرق طفيييييف كاين بيناتهم.. فالبريفي وفالمخزن، قريت عند جوج أنواع ديال الأساتذة : – النوع اللول : اولاد الحرام، ماكيقريو والو، كيتفلاو على اولاد الشعب، ماكيتصوقش ليك، وكيقوليك لهلا يقلب ولهلا يقري جد مك كاع، هاد النوع دارو “الثروة” من التعليم، دارو الطوموبيلات والفيلات والديور، وكلخو اولاد وبنات المغاربة . وهاد النوع هو اللي كثير بزاف فالأستاذة ديال هاد البلاد. – النوع الثاني : اولاد الناس، ولكين قلال، كيخدمو من نيتهم وكيديرو مجهود تواصلي كبير باش هاداك اللي ماكيفهمش بزاف يفعم عالأقل غير شي حاجة قليلة، هاد النوع أنا كانقوليه تحية، أنا شخصيا عمرني نسيتهم، البعض منهم مزال كانتلاقا بيه لدابا، حيت كانو أساتذة معقولين وماكيتفلاوش على اولاد المغاربة كيف كيديرو بزاف ديال الأساتذة. وبسباب هاد النموذج اللي ولا فالمدرسة المغربية هادي حوالي 10 سنوات، من هنا 10 سنوات نيت، غاتقواد على المغريب، والدولة غادا توحل لاحقاش كولشي غايكون مكلخ، كولشي ماخدامش، كولشي غايولي كيكريسي وكيقلب على الفلوس، وديك الساعة، أجي فكها انت... بلادنا ما عندهاش النفس على اولادها وبناتها _____ أما فيما يخص الناشط مصطفى بويهي فكتب انا واحد من ولاد الشعب، اقول بان المدرسة في المغرب عموما بشكلها الحالي لا العمومية والا الخاصة كتكون بنادم عندو نفس تركيبة الأفكار و فالغالب غي العاهات والأشكال لي خارجة من قالب واحد... مدرسة كترد التلميذ عبد للنقط و تصنع مستقبله بنائا على تلك النقط... مدرسة لي كتخرج طبيب داعشي و فرماسيان يعتقد بأن الاصطفاء الطبيعي كفر و مؤامرة و ان بنادم تحول ورجع قرد منذ اللحظة فاش قرا عبارة **قردة خاسئين **... اولا قراوها عليه للمزيد من التدقيق.... مدرسة لي كتدخلك صحة فتنافس غير متكافئ على الاطلاق مع بوكيمونات انت تعلم مدى غبائها و قصر فهمها، ولكنها تتفوق عليك لأنك ببساطة لم تدخلها لتتنافس..... مدرسة لي يالاه عقلك كيتذوق شي مجال او موضوع علمي او غيره، كتبغي تفهمو وتمزك ليه تا كتفاجئ بأطنان من الواجبات اللي كدير لك تخمة وكتولي تحفظ باش تجيب مزيان باش عاودتاني دخل لسباق نتا مخيروكش واش دخل ليه.... مدرسة لي غي كتبدا توعا كتدرك انك محتاج عملية فرمتة لداكشي لي قريتي باش تبدا على اسس سليمة –حالة التاريخ–... مدرسة لي ستكون سويا او اقرب الى الأسوياء ان لم تدخلها اصلا في منطقتك للأشياء.... مدرسة متخصصة في تفريخ من لا يعلمون شيئا والأخطر يعتقدون انهم يعلمون _____ وعودة للأستاذ عمر الشرقاوي للي أعاد تدوينة أخرى في نفس السياق كان هذا مختصرها انا ما طالبش شي حاجة كبيرة بغينا مدرسة تحترم كرامتنا فيها أقسام ما تيهزوش ستين تلميذ فيها مرحضات مقادين ونقيين فيها ساحات فين يلعبوا ولادنا الإستراحة بغينا مدارس تقي تلاميذنا الحر والبرد بغينا مدارس قريبة من الأسر الفقيرة فالمدن والبوادي والمداشر، بغينا تعليم يحترم ذكاءنا ويفتح عقول أبناءنا على العصر ويحافظ ليهم على ثوابتهم بغينا سياسات تعليمية ما تتحكرش رجال التعليم وتتعترف ليهم بمجهودهم ومعاناتهم في تربية أولادنا. ما طالبينش شي حاجة كبيرة طالبين فقط انقاد مدارسنا وتعليمنا من الفساد والسماسرية والحسابات السياسوية ______ من جانب اخر كتب الناشط عثمان عشقي ساخرا كمواطن مغربي ابن المدرسة العمومية أطالب بالبحث عن أسباب انقراض تلك العينة من التلاميذ الغلاظ الشداد الكسالى الذين كانوا يقومون بمساعدة المعلمين في “تحمال” زملائهم في الفصل. _______ فيما الناشط يوسف بلعربي فدون على خلفية هاد الحملة منشورا كان مفاده يتعامل مع تلاميذه بمنطق التمييز، يكرس الطبقية، يحابي أبناء الموظفين و رجال السلطة على حساب أبناء العمال الكادحين و المياومين، لا يتوانى في ضخ نقاط إضافية في رصيد من دأبوا على إرتياد منزله قصد تلقينهم دروس الدعم و التقوية، يتلقى الهدايا بمناسبة أو بدونها، يتحرش بتلميذاته اللواتي يعشن مرحلة المراهقة،ساهم بشكل جلي في تردي وضع المدرسة العمومية..... و مع ذلك و بدون خجل يبادر لنشر تغريدة تطالب بمجانية التعليم و بضرورة دمقرطته و إصلاحه إصلاحا جذريا _____ وفي نفس السياق تقريبا الناشط حمزة أمسلاك تاهوا فقد كتب من الأعمدة الأساسية ديال أي نظام هو التعليم..لا كان النظام محتاج لدجاج بدون روح و بدون ضمير، فخاصك تعليم تايصنع ليك دجاج و فرارج و حشرات..لا كان النظام محتاج لبنادم بصيغته المحترمة، فخاصك تعليم تايصنع ليك بنادم محترم.. لذا الهضرة بزاف ما صالحة لوالو، و تانرجعو ديما لأصل الموشكيل: النظام..بغيت نقول شي حاجة، ساعة القانون الجنائي ما تايرحمش، و الغرامة ما كاينش فلوسها.. وبدوره الناشط طه الزروق فقد دون ما خلاصته ما كرهتش تولي الدارجة هي لغة التعليم خلال السلك الابتدائي،و الطفل الأمازيغي يقرا بالأمازيغية و الصحراوي يقرا بالصحراوية ما يكونش السقوط و التكرار لأطفال الابتدائي الانجليزية تكون هي اللغة الثانية الأساسية في التعليم الفرنسية و العربية يكونو لغات اختيارية و ثالثة السلك الثانوي يكون بنظام شبه عسكري بتوحيد الزي و الانضباط الدراسات العليا يكونوا بالانجليزية البحوث العلمية والسطاجات يدعموهم الشركات الخاصة مقابل تخفيض ضريبي ما كرهتش ثورة في نظامنا التعليمي. _______________ وختامها مسك مع الناشط حسن حمورو الذي أوصى كل من جاتو الغيرة على التعليم العمومي يواجه التحكم ويناضل من اجل حكومة سياسية تشارك فيها احزاب وطنية جادة ومستقلة في قراراتها ومواقفها... وشكرا على غيرتكم!.
تدعو العديد من الأصوات في المغرب إلى تحسين جودة التعليم في البلاد, وسط مخاوف من استمرار تراجع مستوى التعليم العام, وسطوة التعليم الخاص.

مؤيدو هذا الطرح يطرحون أسبابا عديدة لتردي مستوى التعليم, منها ضعف المناهج التعليمية, وضعف تكوين المدرسين, بالإضافة إلى أسباب اجتماعية واقتصادية.

لكن كثيرين يرون أن هناك أيادٍ خارجية تعبث بالتعليم في البلاد, في إشارة إلى ما يعتبرونه تغولا من جانب بعض التيارات الدينية المتشددة.

بينما يرى آخرون أن يتحدث الناس في المغرب عن مجانية التعليم, ويتساءلون عن أسباب تراجع مستوى التعليم في البلاد, وينتقدون سياسة الدولة في هذا المجال.